Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - eEurope 2002: Julkisen sektorin verkkosivujen ja niiden sisällön saavutettavuus"

(2002/C 278/07)

ALUEIDEN KOMITEA, joka

ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle - eEurope 2002: Julkisen sektorin verkkosivujen ja niiden sisällön saavutettavuus KOM(2001) 529 lopullinen,

ottaa huomioon komission 25. syyskuuta 2001 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi,

ottaa huomioon alueiden komitean lausunnon aiheista "Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Viides raportti televiestinnän sääntelypaketin toteuttamisesta" KOM(1999) 537 lopullinen ja "Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Kohti sähköisen viestinnän perusrakenteiden ja niihin liittyvien palvelujen uutta järjestelmää - Vuoden 1999 viestintäalan uudelleentarkastelu" KOM(1999) 539 lopullinen, CdR 520/1999 fin(1),

ottaa huomioon alueiden komitean lausunnon aiheesta "Ehdotus Euroopan parlamentin ja neuvoston direktiiviksi yleispalvelusta ja käyttäjien oikeuksista sähköisen viestinnän verkkojen ja palvelujen alalla" KOM(2000) 392 lopullinen - 2000/0183 COD, CdR 274/2000 fin(2),

ottaa huomioon "kulttuuri ja koulutus" -valiokunnan 22. maaliskuuta 2002 hyväksymän lausuntoluonnoksen (CdR 397/2001 rev. 2) (esittelijä: Risto Ervelä, Sauvon kunnanvaltuuston puheenjohtaja, Varsinais-Suomen liiton valtuuston puheenjohtaja FIN/ELDR),

hyväksyi 15. ja 16. toukokuuta 2002 pitämässään 44. täysistunnossa (toukokuun 15. päivän kokouksessa) yksimielisesti seuraavan lausunnon.

Alueiden komitea

1.1. pitää komission tiedonannossaan esille nostamaa asiaa erittäin keskeisenä eEurope-aloitteessa ja muissa yhteyksissä esille nostettujen eurooppalaisen tietoyhteiskunnan yhteiskunnallisten tavoitteiden toteuttamiseksi.

1.2. tukee tiedonannossa esitettyjä johtopäätöksiä ja suosituksia nopeasta verkkopalveluiden saavutettavuuden kehittämisestä julkisella sektorilla.

1.3. toteaa Euroopan alueilla ja kunnilla olevan jo nyt paljon erityisesti vammaisille ja ikääntyneille suunniteltuja palveluita ja pitää erittäin hyödyllisenä sitä, että komissio on tukenut World Wide Web Consortiumin kehittämiä konkreettisia suuntaviivoja ja ohjeita siitä, miten erilaisten käyttäjäryhmien tarpeet voidaan suhteellisen helposti ottaa huomioon myös lisääntyvien Internetin kautta tarjottavien julkisten palveluiden suunnittelussa.

1.4. pitää suositusta kaikkien julkisten verkkosivujen saattamista suuntaviivojen mukaisiksi liian yleisenä ilmaisuna, koska osa kuntien ja alueiden verkkopalveluista on jo nyt suunnattu vain vammaisille tai iäkkäille ja osa taas hyvin suppeille ja tunnetuille käyttäjäryhmille, joissa saavutettavuutta ei välttämättä tarvitse ottaa samalla tavalla huomioon.

1.5. haluaa tuoda esille, että kuntien ja alueiden palvelujen asiakkaat muodostavat nykypäivän Euroopassa varsin heterogeenisen ryhmän. Vammaisten ja ikääntyneiden lisäksi palveluiden kehittämisessä on saavutettavuuden näkökulmasta tarpeen ottaa huomioon myös erilaiset etniset, kielelliset ja uskonnolliset ryhmät. Tiedonannossa esille otetut suuntaviivat palvelevat osittain myös näiden ryhmien saavutettavuuden kehittämistä, mutta alueiden komitea toivoo, että komissio tulevaisuudessa voisi laajentaa konkreettisten suuntaviivojen valmistelua myös edellä mainittujen käyttäjäryhmien erityistarpeita huomioonottavaksi.

1.6. kiinnittää komission huomiota siihen, että Internet-selaimiin perustuvien sovellusten käyttö lisääntyy tällä hetkellä erittäin nopeasti myös organisaatioiden sisäisessä käytössä, joten tiedonannossa kuvatuilla suuntaviivoilla voidaan merkittävästi vaikuttaa myös tasa-arvoisten mahdollisuuksien tarjoamiseen työelämässä.

1.7. esittää, että julkisen sektorin sisällä juuri alue- ja paikallishallinnon verkkopalveluiden saavutettavuuden kehittäminen nostettaisiin tärkeiden pilotointikohteiden joukkoon myös eurooppalaisella tasolla, koska tämä osa julkisesta hallinnosta tuottaa merkittävimmän osan vammaisille ja ikääntyneille kohdistetuista palveluista.

1.8. esittää, että yksityisen sektorin verkkopalvelujen saavutettavuuden parantamiseksi hyvänä käytännön keinona voisi olla erilaisten paikallisten ja alueellisten sekä julkisen että yksityisen sektorin kattavien palveluportaalien ottaminen kehittämiskohteeksi.

1.9. korostaa, että julkisen sektorin palveluja tulee tarkastella kansalaisten tarpeisiin perustuvana kokonaisuutena eikä erottaa tästä vain verkon kautta tarjottavaa osaa. Erittäin tärkeää on, että myös perinteisten kanavien kautta vammaisille ja ikääntyville tarjottavia palveluita voidaan kehittää tasatahtia verkkopalvelujen kanssa, jotta kyseiset väestöryhmät eivät enää jää eristyksiin ja jotta vammaiset todella nähtäisiin ihmisinä, joilla on oikeuksia.

1.10. suosittelee, että Euroopan alue- ja paikallisviranomaiset ottaisivat mahdollisimman pikaisesti tiedonannossa esitetyt suuntaviivat käyttöön verkkopalveluidensa kehittämisessä. Niiden tulee yhdistää voimansa onnistuakseen poistamaan esteet palvelujen saatavuuden tieltä, jotta uudet tekniikat ja tietojärjestelmät eivät aiheuta vammaisille lisähaittoja.

1.11. esittää, että suuntaviivojen markkinointiin erityisesti palveluja suunnitteleville ja toteuttaville yrityksille panostettaisiin riittävästi, koska tietämys saavutettavuuden usein yksinkertaisistakin ratkaisuista on monin paikoin heikkoa.

Bryssel 15. toukokuuta 2002.

Alueiden komitean

puheenjohtaja

Albert Bore

(1) EYVL C 226, 8.8.2000, s. 56.

(2) EYVL C 144, 16.5.2001, s. 60.